BEGRUNDELSE

1. BAGGRUND FOR FORSLAGET

Rådets direktiver om handel med frø af foderplanter, sædekorn, bederoefrø og frø af olie- og spindplanter regulerer den EU-interne handel med frø til udsæd af de plantearter, som er anført i disse direktiver. For at fremme handelen, og for at man straks kan reagere på markedsbehov, giver direktiverne mulighed for, at Rådet kan indføre regler for tilladelse til import fra tredjelande af frø under en ligestillingsordning.

2. RESULTAT AF HØRINGER AF INTERESSEREDE PARTER OG KONSEKVENSANALYSER

3. JURIDISKE ASPEKTER AF FORSLAGET

Rådets beslutning 2003/17/EF[1] indeholder listen over lande, som anerkendes med henblik på anvendelse af ligestillingsprincippet med hensyn til import og detaljerede krav, der skal opfyldes, og den foreskrev, at den periode, hvor ligestillingen anerkendes, begrænses til fem år, men at den kan forlænges, hvis alle de relevante krav er opfyldt.

Perioden udløber den 31. december 2012. For at sikre den nødvendige forsyning af frø til EU-markedet skal disse regler forlænges ved at ændre udløbsdatoen til den 31. december 2022. Den planlagte midlertidige forlængelse udgør kun 5 år. Revisionen af den nye forordning om frø og planteformeringsmateriale (efter den fælles beslutningsprocedure) bliver imidlertid først iværksat i september 2012, og efterfølgende skal der så vedtages specifikke gennemførelsesforanstaltninger. Det synes derfor nødvendigt med en tidsfrist på 10 år for at undgå, at forlængelsen udløber, mens denne proces er i gang.

I bilag I til beslutning 2003/17/EF er Jugoslavien opført som et land under ligestillingsordningen. Nogle nye lande er kommet i stedet for det tidligere Jugoslavien. Slovenien er medlem af Den Europæiske Union, Kroatien er allerede anerkendt som ligestillet ved beslutning 2003/17/EF, mens Serbien bør opføres, idet landet er medlem af OECD-ordningen for sortscertificering af frø i international handel og medlem af Det Internationale Frøkontrolforbund (ISTA) hvad angår prøvetagning og testning af frø. Jugoslavien bør udgå. Andre lande fra det tidligere Jugoslavien kan ikke opføres på listen, da de ikke er medlemmer af OECD og ISTA. Desuden har nogle myndigheder, som er ansvarlige for godkendelse og kontrol af produktionen, og som er opført i bilag I til beslutning 2003/17/EF, ændret navn.

2012/0165 (COD)

Forslag til

EUROPA-PARLAMENTETS OG RÅDETS AFGØRELSE

om ændring af Rådets beslutning 2003/17/EF ved at forlænge dens anvendelsesperiode og ved at ajourføre navnene på et tredjeland og på de myndigheder, der er ansvarlige for godkendelse og kontrol af produktionen

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 43, stk. 2,

under henvisning til forslag fra Europa-Kommissionen

efter fremsendelse af udkast til lovgivningsmæssig retsakt til de nationale parlamenter,

under henvisning til udtalelse fra Det Europæiske Økonomiske og Sociale Udvalg,

efter den almindelige lovgivningsprocedure, og

ud fra følgende betragtninger:

(1) Ved Rådets beslutning 2003/17/EF blev det for en begrænset periode fastsat, at markinspektioner i tredjelande af afgrøder til formering af udsæd af visse arter kan ligestilles med markinspektioner, der udføres i overensstemmelse med EU-bestemmelserne, og at frø af visse arter produceret i tredjelande kan ligestilles med frø produceret i overensstemmelse med EU-bestemmelserne.

(2) Det viser sig, at de pågældende markinspektioner fortsat frembyder samme garantier som medlemsstaternes markinspektioner. De pågældende markinspektioner bør derfor fortsat betragtes som ligestillede.

(3) Da beslutning 2003/17/EF udløber den 31. december 2012, bør den periode, ligestillingen anerkendes for i henhold til nævnte beslutning, forlænges. Det anses for rimeligt at forlænge perioden til ti år.

(4) Henvisningen til Jugoslavien i beslutning 2003/17/EF bør udgå. Som medlem af OECD-ordningen for sortscertificering af frø i international handel og medlem af Det Internationale Frøkontrolforbund hvad angår prøvetagning og testning af frø bør Serbien opføres på listen over tredjelande i bilag I til beslutning 2003/17/EF. Desuden har nogle myndigheder, som er ansvarlige for godkendelse og kontrol af produktionen, og som er opført i bilag I til beslutning 2003/17/EF, ændret navn.

(5) Beslutning 2003/17/EF bør derfor ændres i overensstemmelse hermed —

VEDTAGET DENNE AFGØRELSE:

Artikel 1

I beslutning 2003/17/EF foretages følgende ændringer:

1) I artikel 6 ændres "31. december 2012" til "31. december 2022".

2) Bilag I erstattes af teksten i bilaget til denne afgørelse.

Artikel 2

Denne afgørelse træder i kraft på tredjedagen efter offentliggørelsen i Den Europæiske Unions Tidende.

Den anvendes fra den 1. januar 2013.

Artikel 3

Denne afgørelse er rettet til medlemsstaterne.

Udfærdiget i Bruxelles, den .

På Europa-Parlamentets vegne På Rådets vegne

Formand Formand

BILAG

"BILAG I

Lande, myndigheder og arter

Land(*) || Myndighed || Arter omhandlet i følgende direktiver

1 || 2 || 3

AR || Instituto Nacional de Semillas (INASE) Av. Paseo Colón 922, 3 Piso 1063 BUENOS AIRES || 66/401/EØF 66/402/EØF 2002/57/EF

AU || Australian Seeds Authority LTD. P.O. Box 187 LINDFIELD, NSW 2070 || 66/401/EØF 66/402/EØF 2002/57/EF

CA || Canadian Food Inspection Agency, Seed Section, Plant Health & Biosecurity Directorate 59 Camelot Drive, Room 250, OTTAWA, ON K1A 0Y9 || 66/401/EØF 66/402/EØF 2002/57/EF

CL || Ministerio de Agricoltura Servicio Agricola y Ganadero, División de Semillas Casilla 1167, Paseo Bulnes 140 - SANTIAGO DE CHILE || 2002/54/EF 66/401/EØF 66/402/EØF 2002/57/EF

HR || State Institute for Seed and Seedlings, Vinkovacka Cesta 63 HR-31000 OSIJEK || 2002/54/EF 66/401/EØF 66/402/EØF 2002/57/EF

IL || Ministry of Agriculture & Rural Development Plant Protection and Inspection Services P.O. BOX 78, BEIT-DAGAN 50250 || 66/401/EØF 66/402/EØF 2002/57/EF

MA || D.P.V.C.T.R.F. Service de Contrôle des Semences et des Plants, B.P. 1308 RABAT || 66/401/EØF 66/402/EØF 2002/57/EF

NZ || Ministry of Agriculture and Forestry, 25 "THE TERRACE" P.O. BOX 2526 WELLINGTON || 2002/54/EF 66/401/EØF 66/402/EØF 2002/57/EF

RS || Ministry of Agriculture, Forestry and Water Management Plant Protection Directorate Omladinskih brigada 1, 11070 NOVI BEOGRAD || 2002/54/EF 66/401/EØF 66/402/EØF 2002/57/EF

TR || Ministry of Agriculture and Rural Affairs, Variety Registration and Seed Certification Centre Gayret mah. Fatih Sultan Mehmet Bulvari No:62 P.O.BOX: 30, 06172 Yenimahalle/ANKARA || 2002/54/EF 66/401/EØF 66/402/EØF 2002/57/EF

US || USDA - Agricultural Marketing Service Seed Regulatory & Testing Branch 801 Summit Crossing, Suite C, GASTONIA NC 28054 || 2002/54/EF 66/401/EØF 66/402/EØF 2002/57/EF

UY || Instituto Nacional de Semillas (INASE) Cno. Bertolotti s/n y Ruta 8 km 29 91001 PANDO - CANELONES || 66/401/EØF 66/402/EØF 2002/57/EF

ZA || National Department of Agriculture, C/O S.A.N.S.O.R. Lynnwood Ridge, P.O. BOX 72981, 0040 PRETORIA || 66/401/EØF 66/402/EØF – kun for Zea mays og Sorghum spp. 2002/57/EF

(*) AR – Argentina, AU – Australien, CA – Canada, CL – Chile, HR – Kroatien, IL – Israel, MA – Marokko, NZ – New Zealand, RS – Serbien, TR – Tyrkiet, US – USA, UY – Uruguay, ZA – Sydafrika."

[1] EFT L 8 af 14.1.2003, s. 10.